Sindrom lesu kronik itu apa sih? Jelaskan dalam bahasa melayu ya

Sindrom lesu kronik, juga dipanggil ensefalomielitis mialgik, merupakan keadaan jangka masa panjang yang mengakibatkan penurunan keupayaan untuk melakukan aktiviti, keletihan yang bertambah teruk selepas melakukan aktiviti, tidur yang tidak menyegarkan dan masalah kognitif. Gejala-gejala tersebut akan menjadi semakin teruk berbanding sebelum onset; walaupun mungkin berubah mengikut masa. Kesakitan di tubuh badan juga sering hadir. Gejala mungkin akan bertambah teruk sehingga seseorang tidak dapat meninggalkan katil.

Punca sindrom tersebut tidak jelas; walaupun gabungan beberapa faktor dipercayai terlibat. Mekanisme cadangan terlibat dengan sindrom ini termasuklah jangkitan, perubahan sistem imun, perubahan hormon, perubahan metabolisme, dan genetik. Diagnosis sindrom ini adalah berdasarkan gabungan beberapa simptom lebih daripada 3 atau 6 bulan, yang bukan disebabkan oleh keadaan lain.

Tiada penawar atau rawatan khusus; namun terdapat beberapa usaha bertujuan untuk memperbaiki gejala. Pengurusan aktiviti peribadi mengikut rentak yang sesuai dengan keadaan seseorang itu boleh membantu untuk mengelak pemburukan gejala selepas aktiviti. Kaunseling boleh membantu beberapa aspek keadaan tertentu. Terapi senaman berperingkat tidak disyorkan sejak 2021. Mereka yang terjejas mungkin menghadapi masalah keterlibatan dari segi pekerjaan, kesekolahan dan  aktiviti kemasyarakatan. Walaupun sesetengahnya bertambah baik dari semasa ke semasa, sesetengah lain pula menjadi kurang berupaya untuk tempoh masa yang panjang.

Sindrom lesu kronik menjejaskan kira-kira 0.9% orang. Kira-kira 0.8 hingga 2.5 juta orang dianggarkan terjejas di Amerika Syarikat pada 2015. Mereka yang berumur antara 40 dan 60 tahun paling kerap terjejas; dengan wanita terjejas 1.5 hingga 4 kali lebih kerap berbanding lelaki. Namun, sindrom ini boleh berlaku pada peringkat umur lain, termasuk pada usia kanak-kanak dengan prevalens mencecah 0.2%. Keadaan ini telah diterangkan sekurang-kurangnya sejak era 1930-an. Penyakit ini dinamakan "ensefalomielitis mialgik benigna" pada era 1950-an manakala istilah "sindrom lesu kronik" diperkenalkan pada era 1980-an. Kedua-dua istilah itu digabungkan pada tahun 2003.